Hungarian_user (2022-08-23 19:24:29+00:00): Szia!

Kösz a visszajelzést. Az amőba alakúra sikerült épületben igazad volt, javítottam (meg pár egyéb épületet is). A többiben csak részben értek egyet.

"Az utcában egy csomó más ház is elég furcsa szögben áll" 

Ez nagyjából minden település sok utcájára igaz. Sok épületet leraktam már, és eleinte én is azt hittem, hogy csak véletlenül állnak csálén az épületek. Ez különösen nyílegyenes utcában feltűnő, mert ott is előfordul, hogy az egyes épületek pozíciója nem igazodik a mellette lévő épületek pozíciójához (ha van köztük hely, például beépítetlen terület). Tehát az egy hamis elvárás, hogy az épületek legyenek egymással párhuzamosak, mert "biztos a valóságban is párhuzamosak". Ez a követelmény max lakótelepek épületeinél áll fenn, ahol egyetlen építészcsapat tervezte őket és bizonyára figyelembe vették az egymással való párhuzamosságot is.

A másik az épületek alakja. Hát kérem: ki merem jelenteni, hogy az épületek nem mindegyike "szabályos", nem téglalap, és olyan is van, hogy nem kisebb téglalapokból van összerakva, illetve nem csak derékszögek fordulnak elő bennük, hanem egyéb szögek is. Ezek szabálytalan alakúak a fizikai valóságban is.

Harmadrészt: a minőséget emlegeted, amit én is fontosnak tartok. Viszont a műholdfelvételek minősége (amiből kiindul a szerkesztés) olyan, amilyen, és ez azt jelenti, hogy a felvételek nem állnak a helyzet magaslatán, hogy finoman fogalmazzak. 
Az épületek kontúrjai a legtöbbször életlenek, homályosak, bizonytalanok. Ilyen gyatra minőség mellett nagyjából két dolgot lehet tenni: 1. egyáltalán nem használjuk, azaz nem szerkesztjük a térképet, legalábbis az épületeket nem, vagy 2. megrajzoljuk az épületeket, és elfogadjuk, hogy azok alakjában lehet egy nagy fokú bizonytalanság.

Mindig is a FÖMI felvételeket használom kiindulási pontként, elsősorban az utak és épületek pozíciójának pontossága érdekében. (Megjegyzem, hogy az utakat majdnem minden vidéki kistelepülésen javítanom kell, mert "kilógnak" az útról a FÖMI felvétel alapján) 

Gyakran átváltok más műholdas felvételekre, elsősorban a valamivel frissebb felvételek miatt, másrészt gyakran élesebb a kép (de a földrajzi pozíciója nem garantált). Ilyenkor megrajzolom az épületet, majd a pozíció pontosítása érdekében visszaváltok a FÖMI felvételre, és pontosítom, ha van rá lehetőség. 

Tornyospálca épületei teljesen hiányoztak a térképről (talán 1-2 épület fent volt, például az egyik templom).
A megrajzolásuk közben észrevettem, hogy az összes épület pozíciója el van tolódva, ezért a megrajzolásuk után még 2x végigmentem az épületeken és az összeset javítottam. Ez a pozíció és az elforgatás javítását jelenti.

Most 3x is javítottam őket.

Lehet vitatkozni azon, hogy egy életlen műholdfelvétel alapján mennyire reális a pontos pozíció, méret  és alak megrajzolása. Úgy értem számszerűen. 

Negyedrészt ott van az időtényező, kétféle értelemben is. 

Szűkebb környezetemben (budapesti kerület) az épületeknek csak is része volt felrajzolva. Nagyjából 3 évig nem történt semmi változás, senki nem kezdte el felrajzolni őket.
Ez engem nagyon zavart és elkezdtem felrajzolgatni az épületeket egyesével (AI nélkül, mert eleinte még nem volt, vagy én nem tudtam róla). Látszott, hogy 10 év alatt sem fogok végezni, ezért nagyon megörültem, amikor lehetőség nyílt az AI-val a nagyságrendekkel gyorsabb szerkesztésre. 

Már az elején kiderült, hogy vannak hibái, például a pozíció, az alak, és az orientálás is pontatlan, tehát ezeket kézzel utána javítani kell. De maga a szerkesztési folyamat sokkal rövidebb, a javítások idejével együtt is. Kompromisszumokkal lehet csak használni, ezért sok esetben nem fogadom el a felajánlott épületformát, hanem vagy kihagyom vagy megrajzolom kézzel. 

Másrészt amikor ránézek a műholdas képekre (gyakran végignézem az összeset egy adott területről), akkor én sem tudom eldönteni, hogy amit látok, az egy épület, vagy esetleg több (sűrűn beépített területről van szó). Ilyenkor van az, hogy egyáltalán nem rajzolom meg, mert az épület alakja, körvonala bizonytalan. 

üdv
Hungarian_user